El paradigma actual, alhora que ha reduït lleugerament la pobresa mundial, ha situat el
sistema educatiu al servei de les desigualtats i dels rics, ha incrementat la desocupació i ocupació precària dels joves i ha fomentat la mobilitat i l'emigració així com l'augment de multitud de formes de violència.
Basket Beat vol no reproduir els valors i les formes imperants a les que les persones estem habituades/programades a respondre.
Es tracta de generar un sistema regit per patrons diferents dels habituals (lluny de l'obediència i de la sèrie): un espai d'experimentació de formes de relació social.
I és que és important fugir de la condescendència i de l'assistencialisme per tal que els joves redescobreixin i reconeguin les seves habilitats per tal de pensar-se, fer-se i decidir-se com a persones autònomes, lliures i crítiques.
Més que mai, en espais de control basats en les pedagogies de fabricació (centrades en la comunicació i rols asimètrics entre educador/educand, la desconfiança, la transmissió d'informacions i la manca de llibertat) ens hem de situar en pràctiques de transferència que es fonamentin en l'acompanyament, en la generació de sabers i en les capacitats dels educands perquè aquests participin i liderin la construcció de si mateixos i del seu entorn.
El projecte està destinat a tot tipus de col·lectius, en especial aquells que pateixen més desigualtats o es troben en contextos desfavorits.
Treballem sobretot en instituts de màxima complexitat així com en centres penitenciaris, amb salut mental o a l'espai públic, entre d'altres.
Les finalitats del projecte són:
El nostre objectiu és, en primer terme, facilitar la veu, el pensament crític i la trobada amb l'altre i altres col·lectius en situació de vulnerabilitat així com, en segon, incomodar aquelles institucions del sistema que reprodueixen els problemes més que solucionar-los.
Entenem la cultura com un fenomen col·lectiu i dinàmic que fem servir de forma intensiva en la mesura que dissenyem les activitats i pensem tot el que les envolta per a que es generin canvis.
Cada detall pot ser palanca de transformació per el que organitzem un conjunt d'idees, recursos, preguntes i exercicis al voltant de la pilota, el pols i el grup que emmarquem en el procés d'acompanyament socioeducatiu.
Un taller de Basket Beat és una activitat corporal, divertida, artística i accessible que genera canvis als grups a través de l'aprenentatge i creació musical amb pilotes de bàsquet.
Els tallers ens permeten situar les persones en tres estats diferents: la reducció de les diferències entre membres (que ens permet la pilota), el descobriment del objectiu comú, que és fer música junts (que ens permet el pols) i la trobada amb l'altre (que ens permet el mateix grup).
Les tres fases per les que intentem que els grups evolucionin són la de resistència (reprodueixen maneres de fer de la societat), la de construcció d'una identitat col·lectiva (el grup gairebé com a religió) i la de reafirmació i reconstrucció del jo que reconeix i valora la convivència amb els altres com a font d'inspiració i organització.
El curs 2018-19 estem realitzant 20 sessions setmanals a diferents instituts, centres penitenciaris, grups d'adults amb diagnòstic de salut mental, entre d'altres.
Pel que fa l'àmbit de justícia hem treballat regularment a Wad Ras, Brians 1 (dones) i Brians 2 (homes del DAE).
També hem fet sessions puntuals a Lledoners, Can Llupià o Quatre Camins.
Per a realitzar un taller de Basket Beat necessitem una pilota de bàsquet mida gran per participant i un espai diàfan (que no sigui un poliesportiu perquè ressona molt) on hi capiguem en cercle.
Les sessions són dinamitzades per un educador de Basket Beat i un acompanyant del centre/equipament al qual acompanyem.
Hem realitzat algunes avaluacions a través de les arts amb un grup de dones de Wad Ras, així com una investigació a través de la hipòtesi del taller de Basket Beat com "espai de llibertat" dins el centre penitenciari.
Les avaluacions i valoracions que hem fet en l'entorn penitenciari sempre han estat molt positives en la mesura que podem afirmar que Basket Beat aconsegueix generar un espai educatiu on els participants poden mostrar-se, expressar-se i relacionar-se de maneres diferents.
Destaca per exemple la interacció entre persones de diferents mòduls com element que permet generar noves trobades i relacions.
També destaquem l'impacte en el desenvolupament d'algunes habilitats per a la vida dels participants com l'esperit crític, la tolerància a la frustració o la trobada amb l'altre.
Més d'una vegada alguns dels participants han verbalitzat que els agradava aquest espai per poder ser elles mateixes, passar-s'ho bé, relacionar-se amb altres dones, tenir més confiança en elles i fins i tot oblidar-se que estan a la presó per una estona.
Vídeo actuació dones Wad Ras (2015)
En el nostre canal YouTube podeu trobar més vídeos sobre la tasca socioeducativa que desenvolupem